b"\n_START_ARTICLE_\nAlvocat\n_START_SECTION_\nEtimologia\n_START_PARAGRAPH_\nEl mot alvocat ve del n\xc3\xa0huatl aw\xc3\xa1katl, per via del castell\xc3\xa0; apareix en textos valencians dels segles XVIII i XIX en la forma albocat.\n_START_SECTION_\nDescripci\xc3\xb3\n_START_PARAGRAPH_\n\xc3\x89s un arbre que arriba a fer 20 metres d'al\xc3\xa7ada, amb fulles alternades persistents de fins a 25 cm de llarg i flors nombroses de fins a 10 mm i poc vistoses. El fruit \xc3\xa9s una drupa i t\xc3\xa9 forma de pera; arriba a fer fins a 20 cm i pesar de 0,1 a 1 kg. La seva llavor \xc3\xa9s for\xc3\xa7a grossa, de fins a 5\xc2\xa0cm de di\xc3\xa0metre.\n_START_SECTION_\nConreu\n_START_PARAGRAPH_\nNom\xc3\xa9s es pot conrear en climes sense gla\xc3\xa7ades, tropicals o subtropicals, com la costa de l'orient d'Andalusia o el litoral d'Israel, on tanmateix nom\xc3\xa9s es conreen les varietats m\xc3\xa9s resistents a baixes temperatures, com la Hass. A M\xc3\xa8xic es conreen altres varietats m\xc3\xa9s sensibles. Un arbre pot fer fins a 120 fruits, i una hect\xc3\xa0rea d'arbres produir vora 7 tones de fruit cada any. S'ha de tenir en compte que la pol\xc2\xb7linitzaci\xc3\xb3 \xc3\xa9s dif\xc3\xadcil per l'autoincompatibilitat del mateix pol\xc2\xb7len._NEWLINE_Una hect\xc3\xa0ria d'arbres d\xc3\xb3na de l'ordre de deu tones de fruits a l'any, a cada hect\xc3\xa0ria se solen plantar de 100 a 280 arbres. Per tant anualment un arbre pot donar prop de 36 kg - 100 kg anuals d'alvocats, de l'ordre de 100-200 peces mitjanes.\n_START_SECTION_\nUsos\n_START_PARAGRAPH_\nEl fruit es cull encara immadur, per\xc3\xb2 madura b\xc3\xa9 en pocs dies a temperatura ambient. La principal utilitzaci\xc3\xb3 \xc3\xa9s la culin\xc3\xa0ria, en amanides, entrepans i altres preparacions, com guacamole mexic\xc3\xa0, batuts o gelats. Es pot menjar sol sense amanir, o amanint-lo amb oli i sal o b\xc3\xa9 amb sal i suc de llimona. Alguns vegans l'empren en substituci\xc3\xb3 de la mantega, per al pa, en pastissos, etc._NEWLINE_Una altra utilitzaci\xc3\xb3 t\xc3\xadpica \xc3\xa9s la d'ingredient per a cosm\xc3\xa8tics, que empren l'oli extret del fruit."